b'\n_START_ARTICLE_\nT\xc3\xa9mpi\n_START_PARAGRAPH_\nT\xc3\xa9mpi (kreik. \xce\xa4\xce\xad\xce\xbc\xcf\x80\xce\xb7, my\xc3\xb6s \xce\x9a\xce\xbf\xce\xb9\xce\xbb\xce\xac\xce\xb4\xce\xb1 \xce\xa4\xce\xb5\xce\xbc\xcf\x80\xcf\x8e\xce\xbd, Koil\xc3\xa1da Temp\xc3\xb3n), antiikin Tempe, on sola koillisessa Thessaliassa Kreikassa. Se erottaa \xc3\x93lympos- ja \xc3\x93ssa-vuoret toisistaan. Sola sijaitsee L\xc3\xa1risan alueyksik\xc3\xb6n alueella, miss\xc3\xa4 nykyinen T\xc3\xa9mpin kunta on saanut nimens\xc3\xa4 solasta._NEWLINE_T\xc3\xa9mpin solan pituus on noin 10 kilometri\xc3\xa4 ja kapeimmillaan sen leveys on vain noin 25\xe2\x80\x9350 metri\xc3\xa4. Solan sein\xc3\xa4mien korkeus on suurimmillaan sen etel\xc3\xa4osassa noin 500 metri\xc3\xa4. Solassa virtaa Pinei\xc3\xb3s-joki. Nykyisin solan l\xc3\xa4pi kulkee my\xc3\xb6s A1-valtatie (E75)._NEWLINE_Sola on aina ollut merkitt\xc3\xa4v\xc3\xa4 kulkureitti, sill\xc3\xa4 se on helpoin reitti Makedonian rannikolta Thessalian tasangolle vuorten l\xc3\xa4pi. Siksi sola on usein ollut my\xc3\xb6s merkitt\xc3\xa4v\xc3\xa4 taistelupaikka. Vuonna 480 eaa. kreikkalaisten armeija ryhmitt\xc3\xa4ytyi Tempen solaan persialaisten l\xc3\xa4hestyess\xc3\xa4 pohjoisesta. Herodotoksen mukaan Makedonian kuningas Aleksanteri I kuitenkin varoitti kreikkalaisia persialaisten armeijan koosta sek\xc3\xa4 siit\xc3\xa4, ett\xc3\xa4 sola on mahdollista kiert\xc3\xa4\xc3\xa4. Siksi kreikkalaiset ryhmitt\xc3\xa4ytyiv\xc3\xa4t uudelleen etel\xc3\xa4mm\xc3\xa4ksi Thermopylain solaan, mik\xc3\xa4 johti Thermopylain taisteluun.'